2017. december 6-án bejelentették, hogy a Duna eurovíziós dalválasztó műsorába, A Dal 2018-ba bejutott a "Viszlát nyár" című daluk. Először 2018. január 27-én, a nemzeti dalválasztó második válogatójában léptek színpadra, ahol a zsűri és a nézők szavazatai alapján holtversenyben az első helyen végeztek, és továbbjutottak az elődöntőbe. 2018. február 17-én, A Dal második elődöntőjéből a zsűri és a nézők szavazatai alapján 46 ponttal az első helyen végeztek, és továbbjutottak a műsor döntőjébe. Február 24-én a döntőben a nézőktől az AWS kapta a legtöbb szavazatot, így ők képviselhették Magyarországot május 10-én Lisszabonban, az Eurovíziós Dalfesztiválon. A zenekart teljesen váratlanul érte a győzelem és azt ezt követő felhajtás. Elhanyagolhatatlan szerepe volt győzelmükben a komplett magyar rock és metál színtérnek akik egy emberként fogtak össze és szavaztak a csapatra. Ikonikus jelenete lett az összefogásnak amikor a döntő alatt egy Tankcsapda koncerten Lukács László énekes leállította a koncertjüket és szavazásra buzdította a közönséget, majd később bejelentette, hogy az AWS nyerte a műsort.